Diari Oficial de la Generalitat Valenciana


Sumari del DOGV 4018, del 11-06-2001 (2001/5577)

ORDRE de 21 de maig de 2001, de la Conselleria de Cultura i Educació, per la qual es regulen els procediments d'admissió a ensenyaments universitaris a la Comunitat Valenciana.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/05/21/(1)/dof/vci/html**

### Dades del document

Número de DOGV
:   4018

Data del DOGV
:   11-06-2001

Secció del DOGV
:   I. DISPOSICIONS GENERALS

Número del document
:   2001/5577


Data del document
:   21-05-2001

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * alumne
    * accés a l'educació
    * universitat
    * legislació
    * ensenyament públic
    * ensenyament superior
    * examen

ORDRE de 21 de maig de 2001, de la Conselleria de Cultura i Educació, per la qual es regulen els procediments d'admissió a ensenyaments universitaris a la Comunitat Valenciana. [2001/X5577]
  
El Reial Decret 69/2000, de 21 de gener (BOE de 22 de gener), i el Reial Decret 704/1999, de 30 d'abril (BOE d'1 de maig), que regulen els procediments de selecció per a l'ingrés als centres universitaris dels estudiants que reunixen els requisits legals necessaris per a l'accés a la universitat, preveuen una major participació de les comunitats autònomes en la regulació d'este procés.
  
Així mateix, el Decret 20/2000, de 8 de febrer, del Govern Valencià, pel qual es creen els òrgans de gestió dels processos d'accés als estudis universitaris, faculta el conseller de Cultura i Educació per a desenrotllar els processos de gestió de l'accés a la universitat.
  
En virtut de l'habilitació legal que conté el dit decret i d'acord amb els criteris proposats per les universitats, en el si de la Comissió de Preinscripció Universitària,
  
ORDENE
  
Primer
  
Els estudiants que reunisquen els requisits legalment exigits per a l'ingrés en els ensenyaments universitaris oficials organitzats pels centres universitaris dependents o adscrits a les universitats públiques del sistema universitari valencià que tinguen aprovat un nombre limitat de places d'accés, hauran de sol·licitar l'admissió a través d'un procés de preinscripció general, d'acord amb el procediment regulat en la present ordre.
  
L'adjudicació de les places s'efectuarà per la Comissió de Preinscripció Universitària d'acord amb allò que resulte de l'aplicació de les regles, prioritats i criteris de valoració establits en el Reial Decret 69/2000, de 21 de gener.
  
Segon
  
1. A efecte de l'accés a la universitat, les universitats públiques valencianes es consideraran com una única universitat, per la qual cosa el procés de preinscripció serà comú i únic en totes elles. En tot cas, es procedirà a realitzar una convocatòria ordinària en el mes de juny i una extraordinària en el mes de setembre.
  
2. Per al curs acadèmic 2001-2002, el 20% de les places oferides per a cursar primer cicle de tots i cada un dels ensenyaments que s'impartixen a les universitats públiques de la Comunitat Valenciana, corresponents a la convocatòria ordinària, es reservaran per al districte obert, d'acord amb el que establixen la disposició addicional quarta del Reial Decret 69/2000, de 21 de gener, i l'Ordre del Ministeri d'Educació, Cultura i Esport, de 26 de juliol de 2000 (BOE de 28 de juliol). La reserva no s'aplicarà en la convocatòria extraordinària.
  
3. El procediment per a la sol·licitud i adjudicació de places oferides per les universitats públiques del sistema universitari valencià pel districte obert, serà el mateix que l'establit en la present ordre per a les places corresponents al districte universitari valencià, i en cap cas es podrà adjudicar una plaça a estudiants corresponents al districte obert la puntuació o qualificació definitiva dels quals siga inferior a la de l'últim alumne admés en el districte propi en l'ensenyament sol·licitat, llevat que hi haja vacants en el districte propi per a este ensenyament.
  
4. Les places objecte de reserva per al districte obert que queden sense cobrir, seran acumulades a les oferides per les universitats valencianes pel règim general.
  
Tercer
  
1. Els estudiants formalitzaran la preinscripció en el model de sol·licitud que establisca a l'efecte la Comissió de Preinscripció Universitària, on per ordre de preferència podran sol·licitar l'admissió en un màxim de dotze ensenyaments oficials. Els estudiants només podran presentar un únic imprés de preinscripció per a l'ingrés a les universitats públiques valencianes. La presentació de dos o més impresos de sol·licitud comportarà la nul·litat d'estos.
  
2. El termini de presentació de sol·licituds serà, amb caràcter general i per a la convocatòria ordinària, del 18 al 29 de juny de 2001. Per a l'alumnat que haja superat la prova d'accés a la universitat en la convocatòria ordinària del curs 2000/2001, el termini serà del 25 al 29 de juny de 2001.
  
3. La Comissió de Preinscripció Universitària, per resolució de la Direcció General d'Ensenyaments Universitaris, farà públics els terminis corresponents a la convocatòria extraordinària.
  
4. Els estudiants que reunisquen els requisits legalment exigits per a l'ingrés en els ensenyaments universitaris oficials organitzats per centres universitaris dependents o adscrits a universitats públiques de la Comunitat Valenciana, presentaran la sol·licitud de preinscripció en el centre docent on hagen cursat els seus estudis de COU o Batxillerat, o si és procedent, en la universitat on pretenguen ser admesos en primera opció, o en el Registre General de la Conselleria de Cultura i Educació. Les sol·licituds presentades en els centres docents o davant la Conselleria de Cultura i Educació seran remeses a la secretaria del centre universitari que corresponga.
  
Quart
  
1. Els estudiants que sol·liciten places oferides per altres universitats públiques no pertanyents al sistema universitari valencià, corresponents al districte obert, formalitzaran la preinscripció en el model de sol·licitud, en els terminis i en el lloc que a l'efecte haja establit la comunitat autònoma on radique la universitat on desitgen realitzar els estudis. No obstant això, també pondran presentar la sol·licitud en el Registre General de la Conselleria de Cultura i Educació o en el de les Direccions Territorials de Cultura i Educació, que sense més tràmit les remetran a la comunitat autònoma o universitat que corresponga.
  
2. La Comissió de Preinscripció Universitària, a través del Servei d'Accés a la Universitat, facilitarà a les universitats públiques valencianes i als centres docents que impartixen COU o Batxillerat la informació necessària sobre els procediments de preinscripció establits per les diferents comunitats autònomes per a la sol·licitud de places de districte obert corresponents a les seues universitats, en especial sobre els models de sol·licitud, terminis i llocs de presentació.
  
Quint
  
Quan la demanda de places en un ensenyament universitari siga superior a les places oferides, es reservarà anualment un nombre de places per als estudiants a què fan referència els articles 14 a 19 del Reial Decret 69/2000, de 21 de gener, en la següent proporció:
  
a) Places reservades a estudiants amb titulació universitària o equivalent: es reservarà el 3%.
  
b) Places reservades a estudiants nacionals de països no comunitaris ni de l'espai econòmic europeu: es reservarà el 3%.
  
c) Places reservades a estudiants de formació professional. Els estudiants que hagen superat els estudis de formació professional que faculten per a l'accés directe als ensenyaments universitaris, tenint en compte, d'acord amb la legislació vigent, la relació amb els estudis de formació professional que hagen cursat, tindran les següents quotes de reserva:
  
- Es reservarà el 30% per a ensenyaments conduents a l'obtenció de títols oficials de tan sols primer cicle.
  
- Es reservarà el 7% per a ensenyaments conduents a l'obtenció de títols oficials de primer i segon cicle.
  
d) Per a estudiants que, reunint els requisits acadèmics corresponents, el Consell Superior d'Esports qualifique i publique com a esportistes d'alt nivell abans del 15 de juny d'enguany: es reservarà el 3% i, addicionalment, el 5% de les places corresponents als ensenyaments conduents al títol oficial de llicenciat en Ciències de l'Activitat Física i de l'Esport.
  
e) Places reservades a estudiants discapacitats en els termes establits per l'article 17 del Reial Decret 69/2000, de 21 de gener: es reservarà el 3%.
  
f) Places reservades a majors de 25 anys que hagen superat les proves específiques d'accés a la universitat: es reservarà el 3%.
  
Sext
  
Als estudiants que com a conseqüència d'utilitzar la possibilitat establida al punt 5 de l'article 13 del Reial Decret 69/2000, de 21 de gener, obtinguen plaça per la quota general i per alguna de les quotes de reserva assenyalades a l'apartat anterior, els serà adjudicada la plaça obtinguda en la quota general.
  
Sèptim
  
1. La Comissió de Preinscripció Universitària publicarà la relació d'adjudicació de les places oferides per les universitats públiques valencianes en els taulers d'anuncis de les universitats públiques i de les Direccions Territorials de Cultura i Educació, i en els mitjans de comunicació escrita de la Comunitat Valenciana.
  
2. Les persones interessades podran reclamar davant la Comissió de Preinscripció Universitària en els tres dies següents a la publicació oficial de la relació d'adjudicació de places. Les reclamacions seran presentades en la universitat de la qual depenga l'institut o centre privat corresponent on es va presentar la preinscripció (per als alumnes de COU i Batxillerat LOGSE del curs 2000-2001), o directament davant la universitat en què es va presentar la sol·licitud (per a la resta de casos), la qual després de comprovar les al·legacions fetes per la persona interessada elevarà la corresponent proposta de resolució de la reclamació a la Comissió de Preinscripció Universitària, que resoldrà. La resolució de la reclamació per la Comissió esgota la via administrativa.
  
Octau
  
L'admissió d'estudiants al segon cicle universitari anirà precedida d'un procés de preinscripció que es regirà per les regles, prioritats i criteris de valoració establits en el Reial Decret 69/2000, de 21 de gener, i en la present ordre.
  
Els estudiants que desitgen ingressar en estos estudis presentaran la sol·licitud de preinscripció al centre universitari que els impartisca o al Registre General de la Conselleria de Cultura i Educació.
  
Nové
  
L'admissió a un segon cicle d'ensenyaments universitaris que no constituïsca continuació directa d'un primer cicle previ, així com als ensenyaments de tan sols segon cicle, es determinarà d'acord amb les prioritats i criteris de valoració següents:
  
a) Les universitats reservaran el 15% del total de les places per a estudiants procedents d'universitats del districte universitari valencià que no tinguen implantat el segon cicle en centres públics d'estes i el 5% per a estudiants procedents d'altres universitats. En cap cas podrà quedar vacant cap plaça si hi ha aspirants.
  
b) Per a l'adjudicació de les places reservades a alumnes de la mateixa universitat, així com per a l'adjudicació de places reservades a estudiants de diferent universitat, la junta de govern de cada universitat podrà establir quins ensenyaments cursats atorguen prioritat per a l'admissió. L'acord s'haurà de fer públic abans de l'inici del procés de preinscripció. En cap cas podrà quedar vacant cap plaça si hi ha aspirants.
  
c) Per a la valoració de les sol·licituds d'aquells estudiants per als quals no supose la continuació dels seus estudis de primer cicle, les universitats trauran la mitjana de l'expedient acadèmic dels estudis de primer cicle adduïts com a requisit previ a l'accés. Les universitats, per acord de les juntes de govern, podran tindre en compte altres aspectes curriculars per a estudiants de la mateixa universitat i podran aplicar els coeficients correctors que preveu l'article 12 e), últim paràgraf, del Reial Decret 69/2000, de 21 de gener.
  
DISPOSICIÓ FINAL
  
La present ordre entrarà en vigor l'endemà de la seua publicació en el Diari Oficial de la Generalitat Valenciana i s'aplicarà al procés de preinscripció per a l'accés a la universitat en el curs 2001-2002.
  
València, 21 de maig de 2001
  
El conseller de Cultura i Educació,


Còpia Permalink ELI